钦定古今图书集成/明伦汇编/官常典/第651卷 > 《送薛存义之任序》柳宗元
## 钦定古今图书集成/明伦汇编/官常典/第651卷 > 《送薛存义之任序》柳宗元

河东薛存义将行，柳子载肉于俎，崇酒于觞，追而送
之江浒饮食之，且告曰：“凡吏于土者，若知其职乎？盖
民之役，非以役民而已也。凡民之食于土者，出其什
一，佣乎吏，使司平于我也。今我受其直，怠其事者，天
下皆然。岂唯怠之，又从而盗之？向使佣一夫于家，受
若直，怠若事，又盗若货器，则必甚怒而黜罚之矣。以”
今天下多类此，而民莫敢肆其怒，与黜罚何哉？势不
同也。势不同而理同，如吾民何？有达于理者，得不恐
而畏乎？《存义》：假令零陵二年矣，蚤作而夜思，勤力而
劳心，讼者平，赋者均，老弱无怀诈暴憎，其为不虚取
直也的矣，其知恐而畏也审矣。吾贱且辱，不得与考
绩幽明之说，于其往也，故赏以酒肉，而重之以辞